2009/0035 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 294, параграф 6 от Договора за функционирането на Европейския съюз относно

позиция на Съвета на първо четене с оглед приемането на Директива на Европейския парламент и на Съвета за изменение на Директива 78/660/ЕИО относно годишните счетоводни отчети на някои видове дружества във връзка с микросубектите

(текст от значение за ЕИП)

Контекст

Дата на предаване на предложението на Европейския парламент и на Съвета (документ COM(2009) 83 окончателен — 2009/0035 (COD): | 26.2.2009 г. |

Дата на становището на Европейския икономически и социален комитет: | 15.7.2009 г. |

Дата на становището на Европейския парламент на първо четене: | 10.3.2010 г. |

Дата на предаване на измененото предложение: | Не е приложимо. |

Дата на приемане на позицията на Съвета: | 12.9.2011 г. |

Цел на предложението на Комисията

Предложението на Комисията беше прието в контекста на инициативата за по-добро регулиране. Чрез предоставянето на възможност за държавите-членки да освобождават микросубектите от задълженията по Четвърта директива в областта на дружественото право[1], целта на предложението е да се опрости и подобри съществуващата регулаторна рамка с цел ограничаване на задълженията за предоставяне на информация, произтичащи от счетоводните изисквания на ЕС за микросубектите, за да се:

- намали административната тежест; както и

- позволи привеждането на изискванията за отчетност за микросубектите в съответствие с реалните нужди на потребителите и на експертите, изготвящи финансовите отчети.

Коментари относно позицията на Съвета

3.1 Общи бележки

Като ключов приоритет в програмата за по-добро регулиране, това ускорено изменение бе предложено през февруари 2009 г. с оглед постигане на значително опростяване в краткосрочен план.

След искане през декември 2008 г. към Комисията да продължи опростяването на счетоводните правила, Европейският парламент приветства предложението в своя законодателна резолюция от март 2010 г. Европейският парламент обаче се съгласи, inter alia, с изменение, с което да се изиска дружествата да продължават да бъдат задължени от законодателството на ЕС да поддържат счетоводни записи, показващи търговските сделки на дружеството и финансово му състояние.

Съветът като цяло приветства целта на Комисията да се опрости съществуващото законодателство по отношение на микросубектите. Докато мнозинството в Съвета приветства предложението на Комисията, блокиращо малцинство смяташе, че предложението на Комисията не е напълно уместен начин за постигане на поставените цели. Позицията на Съвета отразява компромис между тези възгледи. По-специално, тя поддържа задължението в ЕС микросубектите да съставят отчети.

3.2 Проследяване на измененията, въведени от Европейския парламент

1. С изменение се въведе изискване микросубектите да продължат да бъдат задължени да поддържат счетоводни записи, показващи търговските сделки на дружеството и финансово му състояние: по същество това изменение е запазено в съображение 5, последното изречение от позицията на Съвета.

2. Няколко изменения, с които се подчертава, че държавите-членки следва да разполагат със свободен избор дали да освобождават микросубектите или не, отделяйки особено внимание на положението на национално равнище относно броя на предприятията, обхванати от праговете, установени в директивата: те са запазени по същество в съображения 6 и 7 и член 2 от позицията на Съвета.

3.3 Нови мерки, предложени с позицията на Съвета

Предложението на Комисията бе за изменение на Директива 78/660/ЕИО относно годишните счетоводни отчети на дружества с ограничена отговорност от ЕС, както следва:

3. създаване на категория микросубекти, дефинирани като дружества, които към датата на приключване на баланса не надхвърлят праговете по два от следните три показателя:

а) обща балансова стойност: 500 000 EUR;

б) нетен оборот: 1 000 000 EUR

в) среден брой на заетите лица през финансовата година: 10

4. държавите-членки ще разполагат с възможност да освобождават микросубектите под тяхна юрисдикция от всякакви задължения по Директива 78/660/ЕИО.

В позицията на Съвета бе подкрепен подходът за отделна категория дружества, представляващи микросубекти, но в нея бе предложена нова дефиниция, която би намалила размера на праговете за обща балансова стойност и нетен оборот съответно на 250 000 EUR и 500 000 EUR. Комисията счита, че с тези по-ниски прагове в позицията на Съвета мерките за опростяване биха се отнасяли за около 15 % по-малко на брой компании в сравнение с компаниите, за които би се отнасяло предложението на Комисията.

Съветът предложи държавите-членки да не могат да разполагат с възможност за пълно освобождаване на микросубектите от счетоводните изисквания в ЕС, като вместо това предложи редица опростявания, които държавите-членки биха могли да приемат, включително:

- възможността за съкращаване на информацията, представяна в отчетите в съответствие с опростени структури на баланса и на отчета за приходите и разходите. Една държава-членка може, освен това, да освободи микросубектите от задължението да изчисляват натрупаните задължения в края на годината и предоставените аванси по отношение на определени видове разходи;

- възможността да намали значително обичайно оповестяваната информация под формата на бележки в приложението към отчетите, както и да позволи тази информация да бъде оповестена в бележка под линия към баланса;

- възможността да освободи микросубектите от задължението за публикуване на отчетите им, при условие че тези отчети са предоставени на компетентен орган, който на свой ред регистрира най-малко баланса в националния регистър;

За да се осигури увереност и по-добра сравнимост между отчетите на микросубектите, Съветът предлага също и забрана за отчитане по справедлива стойност за тази категория дружества.

В сравнение с предложението на Комисията, според позицията на Съвета все пак ще продължи налагането на определен брой счетоводни задължения на равнище ЕС, включително например общите правила за извършване на оценка, задължителните структури на баланса и отчета за приходите и разходите, както и минималните изисквания за прозрачност.

Заключение

Съветът прие позицията си на първо четене с квалифицирано мнозинство. Въпреки че с нея се изменя в значителна степен предложението на Комисията, особено по отношение на дефинирането на микросубектите, в тази позиция се запазва идеята на предложението на Комисията да предостави възможност държавите-членки да освобождават микросубектите от значителен брой представляващи тежест за тях счетоводни задължения на равнище ЕС. Докато предложението на Комисията беше да се позволи пълно освобождаване, позицията на Съвета би ограничила това освобождаване до предварително определен брой области, което все пак ще даде възможност за значителен напредък към по-нататъшно опростяване.

Поради това Комисията счита, че може да подкрепи позицията на Съвета. Като взе предвид становището на Европейския парламент на първо четене, Комисията се задължава да улесни междуинституционалните преговори за постигане на компромис, приемлив за двата съзаконодателни органа.

[1] Директива 78/660/ЕИО от 25 юли 1978 година, приета на основание член 54, параграф 3, буква ж) от Договора относно годишните счетоводни отчети на някои видове дружества, ОВ L 222, 14.8.1978 г., стр.11.